**Segédlet**

**a termelői csoport elismerési kérelmek elkészítéséhez**

A 42/2015. (VII. 22.) FM rendelet megjelenését követően beérkezett kérelmek bírálata során szerzett tapasztalatok alapján az alábbi általános érvényű szempontokra szeretnénk felhívni a figyelmet. E szempontok figyelembevétele az elismerés megszerzésének feltétele, azonban a legtöbb kérelem nem vagy nem megfelelő formában és részletességgel tartalmazta ezeket.

1. A kérelemben igazolni szükséges a taglétszámot. A taglista csatolása önmagában nem jelent bizonyítékot, így a minisztérium a tagok 5%-ánál, de minimum csoportonként 5 tagnál bekérheti a belépési nyilatkozat és a részjegy jegyzését igazoló bizonylat másolatát. Abban az esetben, ha a szükséges mennyiségű tag az Alapszabályban, az alapító tagok között is megtalálható, akkor a tagság megléte bizonyítottnak tekinthető.
2. A megelőző évi tagi árbevételi tényadat hasonló módon kerül ellenőrzésre. Az ellenőrzés lehetővé tétele érdekében a kérelmezőnek csatolnia kell egy számlaösszesítőt, amely legalább a tag nevét, a bizonylat számát, dátumát, az értékesített termék megnevezését és a nettó összeget tartalmazza. A minisztérium a számlaösszesítő adatai alapján bekérheti a megnevezett számlák másolatát, illetve ellenőrizheti azokat a helyszínen.
3. A kérelemben megjelölt célkitűzésekkel kapcsolatban áttekinthető táblázatban szükséges jelölni, hogy az egyes célok elérése érdekében mely intézkedések foganatosítását tervezi a csoport. Szintén fontos, hogy a vállalások konkrétan, mérhető módon követhetőek legyenek, ezért a kezdeti helyzetnek megfelelő adatokat a tervben rögzíteni szükséges. (például: Az elmúlt három évben tagjaink területének 12%-án történt talajvizsgálat. A szövetkezet vállalja, hogy a tagi területek 50%-án talajvizsgálatok végzését szervezi, amely alapján 2017 végéig optimalizált tápanyag-gazdálkodási tervet dolgoz/dolgoztat ki és azt a tagoknak bizonyítható módon átadja.)
4. Az üzleti terv kidolgozásánál alapvető fontosságú bemutatni a célok elérése érdekében kiválasztott intézkedéseket (beruházás esetén a gép típusát, nagyságrendi árát, vásárlás tervezett idejét, kapacitásának viszonyát a tagi termelésekkel, esetleges szolgáltatási bevételeket, stb.), és a várt hatást, amely által a cél elérhetővé válik az üzleti terv végére.
5. A képzéseknél meg kell jelölni, hogy a csoport tagjai számára milyen tájékoztatókat, szakmai előadásokat, képzéseket tervez és mikor. Az utólagos ellenőrizhetőség érdekében a hivatalos bizonyítványt nem adó belső képzések során jelenléti ívet és fényképes dokumentációt szükséges készíteni.
6. A kérelemben nyilatkozatként kell megjeleníteni a tagi és nem tagi árbevétel külön történő könyvelésére vonatkozó vállalást.
7. A tagi adatokat tartalmazó 2. számú mellékeltet a terv minden évére ki kell dolgozni.

Budapest, 2024.